google/wiki40b huggingface dataset:
World Wide Alliance

World Wide Alliance (WWA) var et nettverksbasert selskap og pyramidespill stiftet av nordmennene Pål Juritzen, Petter Juritzen og Jon Olav Birkeland. WWA markedsførte seg som et andelsbasert fordelskonsept og vokste frem på begynnelsen av 2000-tallet.
Selskapet ble etablert i som World Wide Autobank. Ved et samarbeid med selskapet Team Marketing International ble navnet endret til WWA-TMI før det senere skiftet navn til World Wide Alliance. Totalt hadde selskapet minst 16 000 medlemmer da pyramiden kollapset i 2006.
WWA samarbeidet med teleselskapet IP24 om salg av abonnementer på IP-telefoni. Arve Evensen var da daglig leder i IP24, mens Kjell Arvid Tiltnes var informasjonsansvarlig i WWA. Begge ble senere tatt opp i ledelsen i pyramideselskapet Enigro/Sitetalk.
De tre grunnleggerne startet også opp eiendomsselskapene Swenor Eiendom og Scandinavian Property. Swenor Eiendom ble i 2011 slått konkurs etter medieomtale av en rekke uregelmessigheter. Scandiavian Property lokker investorer med opptil 32 % avkastning pr. år.
Arnot kullkraftverk

Arnot kullkraftverk er et kullkraftverk. Det har en installert produksjonskapasitet på 2 100 MW fordelt på 6 turbiner, og er lokalisert i Mpumalanga i Sør-Afrika. Anlegget stod ferdig i 1975 etter ti års utbygging.
Anlegget forsyner sammen med Camden kullkraftverk blant annet MOZAL aluminiumsverk ved Maputo i nabolandet Mosambik. Årsproduksjonen er 9,7 TWh elektrisk kraft.
Julius Tafel

Arbeid

Han arbeidet først med Hermann Emil Fischer innen organisk kjemi, men endret felt til elektrokjemi etter hans arbeid med Wilhelm Ostwald. Han er mest kjent for oppdagelsen av Tafel reaksjonen og Tafel ligningen.

Liv

Tafel begikk selvmord i München i 1918.
Mette Brandt Bjerknæs

Racing

Bjerknæs vokste opp i en båtracefamilie. Faren Morten Bjerknæs konkurrerte i Formel 1 på 80-tallet og moren Lene Brandt Bjerknæs konkurrerte i klassen V-25 som ung. Mette Bjerknæs begynte med båtsport i 2009. Allerede året etter tok hun steget opp i klassen Formel 2. I 2011 kjørte hun sin første sesong i VM-serien til Formel 2 og konkurrerer i dag som én av bare tre kvinnelige førere på verdensbasis.
I 2011 signerte Bjerknæs kontrakt med det svenske teamet Lundin F1 Racing og konkurrerte for teamet i F2 VM i årene 2011 til 2016. I 2017 kjører hun for sitt eget team i VM-serien.
Bjerknæs ble i 2012 headhuntet til å kjøre for det franske teamet OTR i det legendariske enduranceracet 24h of Rouen (båtsportens svar på Le Mans 24t). Teamet, bestående av fire kvinnelige førere fra Sverige, Canada, Frankrike og Norge, endte på en fjerdeplass. I 2014 konkurrerte Bjerknæs sammen med det franske teamet Navikart Racing. Teamet tok en andreplass i Rouen og to førsteplasser i Polen. Bjerknæs ble tidenes første og eneste kvinnelige verdensmester i Class 2 sammen med Navikart Racing i 2014.
Columbia (Sør-Carolina)

Media

The State kommer ut i Columbia og er delstatens største avis.
Cephetola

Utseende

Små dagsommerfugler som overflatisk minner om blåvinger (Polyommatini). Hos hannene er oversiden brunsvart med metallisk blå eller blåfiolette felter i vingenes indre del, hos hunnene er den ensfarget brun. Undersiden hos begge kjønn er lyst brunlig uten påfallende tegninger.

Levevis

Larvene lever trolig av blågrønnbakterier, alger, lav og annet organisk materiale som de skraper av trestammer.
Disse sommerfuglene lever i skog.

Utbredelse

Slekten er utbredt i det vestlige og sentrale Afrika.
Orkanen Gilbert

Stormhistorie

Gilbert oppsto som en tropisk depresjon nær Barbados og økte raskt i styrke. 12. september passerte øyet (dvs orkanens sentrum) over Jamaica som en kategori 4-orkan med vinder på om lag 65 m/s (230 km/t). Gilbert forårsaket enorm ødeleggelse på Jamaica. Flere titalls mennesker omkom og 500 000 ble hjemløse. Etter det satte uværet kurs mot Mexico. Gilbert nådde sin maksimale styrke 14. september utenfor Yucatán. Den dagen ble det målt et lufttrykk på 888 hektopascal i Gilberts øye og vindhastigheten lå på 83 m/sek, 299 km/t. På det tidspunktet Gilbert herjet var det bare orkanen Camille fra 1969 og orkanen Allen fra 1980 som hadde oppnådd høyere vindhastighet (85 m/sek). Fra og med 13. september begynte befolkningen ved kysten i Texas å forberede seg for det som ble kalt «århundrets verste uvær».
Etter å ha forårsaket enorme skader i blant annet Cancún på Yucatán-halvøya dro Gilbert videre ut over Mexicogulfen, nå svekket, men fremdeles som en svært kraftig orkan. 16. september nådde orkanen Mexicos østkyst, rett sør for grensen til den amerikanske delstaten Texas, som dermed havnet utenfor det kraftige vindbeltet. Vel inne på land ble Gilbert raskt svekket og ble nedgradert til en tropisk storm, men i det fjellterrenget Gilbert passerte fortsatte stormen å produsere enorme nedbørsmengder som forårsaket store oversvømmelser.

Konsekvenser

Gilbert krevde totalt minst 318 menneskeliv, hvorav 200 i USA som følge av oversvømmelsene Gilbert førte med seg, mens ca. 800 000 ble hjemløse. De materielle skadene kom på mange milliarder dollar. Gilbert står igjen som en av de mest destruktive orkanene som noen gang har rammet Karibien.
Markus (pave)

Bakgrunn

Liber Pontificalis skriver at Markus var romer, og at hans fars navn var Priscus. Konstantin den stores brev, som sammenfatter en biskopskonferanse som var sammenkalt for å utrede striden mot donatismen, er rettet til pave Miltiades og en Markus. Denne Markus tilhører åpenbart presteskapet i Roma; enten er han prest eller en ledende diakon. Muligens er det samme Markus som denne pave.

Pave

Datoen Markus ble valgt til påve, den 18. januar 336, er kjent fra Catalogus Liberianus, og er historisk sikret, og så også hans dødsdato, den 7. oktober, som kommer fra Depositio episcoporum, hvis førsteutgave kom samme år som Markus døde, 336.
Angående Markus' innstilling eller handlinger i striden mot arianismen, som splittet kirken hardt i hans tid, finnes ingen historiske fakta. Et brev som han er påstått å ha skrevet til Athanasius er en senere forfalskning.
Liber Pontificalis tilskriver ham to forfatninger. Med den ene av dem skal han ha gitt biskopen av Ostia palliet og gitt ham i oppgave å konsekrere paven. Det er sikkert at biskopen av Ostia mot slutten av 300-tallet virkelig utførte den pavelige konsekrasjon, Augustin vitner uttrykkelig om dette. Det er ikke usannsynlig at det var Markus som innførte dette privilegium i form av lov, men det skulle i så fall innebære at biskopen av Ostia ikke hadde dette oppdrag før da. Hva gjelder opplysningen om palliet kan dette ikke bekreftes av samtidige kilder ettersom den tidligste kilde som behandler emnet kommer fra 400- og 500-tallene, og den eldste skriftlige kilde som angir at paven gir noen palliet er fra 500-tallet.
Liber Pontificalis anmerker følgende om Markus: Et constitutum de omni ecclesia ordinavit, men vi vet ikke hvilken forfatning det sikter til. Byggingen av to basilikaer tilskrives denne pave av Liber Pontificalis. En av dem ble bygd innenfor bymurene i området «juxta Pallacinis»; det er San Marco, som imidlertid fikk sin ytre fasade under yngre forandringer. Den nevnes på 400-tallet som en titulus, så den kan uten problemer henføres til Markus.
Den andre basilikaen ble bygd innenfor murene. Det var en gravkirke som paven reiste over Balbinas katakombe, mellom Via Appia og Via Ardeatina. Paven fikk land og liturgisk innredning av keiser Konstantin II til begge kirkene.
Markus ble først begravet i Balbinas katakomber. Hans grav nevnes uttrykkelig i itinerarier fra 600-tallet.
Etter at Martyrologium Hieronymianum innførte Markus i helgen]kalenderen har hans festdag blitt feiret den 7. oktober. En lovsang som Damasus I forfattet til Markus er bevart, skjønt noe forvrengt.
Hans relikvier er nå i kirken San Marco ved Piazza Venezia i Roma.
Sydpolsmedaljen

Sydpolsmedaljen eller Medalje til erindring om «Frams» ekspedisjon til Sydpolen 1910–1911 er en norsk utmerkelse innstiftet av kong Haakon 20. august 1912 til belønning av deltagere i Roald Amundsens sydpolsekspedisjon. Medaljen ble på innstiftelsesdagen tildelt ekspedisjonens medlemmer.

Utforming

Sydpolsmedaljen er preget i gull, sølv eller bronse, men er tildelt i gull. På forsiden bærer den kong Haakons portrett, navn og valgspråk. Forsiden er identisk med Kongens fortjenstmedalje. Baksiden bærer bilde av den sørlige halvkule og Sørkorset, sammen med et felt for medaljemottakerens navn og årstallet «1911». Nedre del har korslagte eike- og laurbærgrener. Medaljen har en kongekrone på toppen. Medaljebåndet er mørkt blått med en hvitkantet rød stripe i midten.
Sydpolsmedaljen er utformet av myntgravør Ivar Throndsen.
Med medaljen fulgte et diplom, i utforming ganske likt det som ble gitt i forbindelse med Kongens fortjenstmedalje.
Cryptodactylus

Utseende

Små til middelsstore (ca. 10 millimeter), avlange, matte, mørke praktbiller, kroppen delvis kledt med lyse skjell. Hodet er kraftig innkåret mellom fasettøynene.

Utbredelse

Slekten lever i Sørøst-Asia.
Skipshunden Bamse

Skipshunden Bamse (1937–1944) var en sankt bernhardshund som ble maskot for den norske marinen i Storbritannia under andre verdenskrig. Bamse var den største hunden som tjenestegjorde ombord på et alliert skip og han ble et meget kjent symbol på det frie kjempende Norge.
Ethemon

Utseende

Middelsstore, slanke, gjerne røde og svarte trebukker. Grunnfargen er rødlig, antennene og dekkvingene gjerne mer eller mindre svarte. Antennene er lengre enn kroppen, pronotum med en knøl på hver side, dekkvingene parallellsidige.

Utbredelse

Gruppen er utbredt i den sørlige delen av Sør-Amerika (Brasil, Bolivia og Argentina).
Lever

Anatomi og funksjoner

Leveren er rødbrun i fargen og deles gjerne i to avgrensede seksjoner, kalt lapper eller leverlapper. Hos mennesker strekker leveren seg 15-16 cm i dybden og måler ca. 20 cm på tvers. Vekten ligger vanligvis på ca. 1,5 kg hos voksne, men vekten varierer noe (1-2 kg kan sies å være normalt). Det relativt myke og svært viktige organet ligger godt beskyttet bak ribbenene.
Leveren omdanner de råstoffene kroppens celler trenger for å leve. Det er hit næringsemnene kommer etter at de er fordøyd eller brutt ned, og de små bestanddelene har blitt sugd opp via tarmslimhinnen og ført via portvenesystemet til leveren.
I leveren blir aminosyrene satt sammen til forskjellige proteinforbindelser, alt etter hvilken oppgave de har i kroppen, og i leveren blir sukker (monosakkarider som har blitt nedbrutt fra enten polysakkarider eller disakkarider) omdannet til glykogen, som lagres i leveren og omdannes til glukose igjen når kroppen trenger det. Leveren kan også omdanne en type næringsstoffer til en annen type, som fett fra karbohydrater og glukose fra proteiner. Leveren produserer vitaminer som kroppens celler trenger, og det er leverens celler som bryter ned alkohol. Leveren er dessuten viktig for koagulasjonsfaktoren i blodet

Gallegangene

Gallegangene fra høyre og venstre leverlapp forener seg til gallegangen (ductus hepaticus), som kommer ut av leverporten. Gallegangen avgir en sidegren (ductus cysticus) til galleblæren, og fortsetter deretter som ductus choledochus (som ligger i den frie kanten av omentum minus) til tolvfingertarmen (duodenum), der den munner sammen med utførselsgangen for bukspyttkjertelen (pancreas).

Galle

Leveren produserer også galle, en gul væske som levercellene skiller ut. Gallegangene danner et finforgrenet gangsystem som samler opp gallen, som deretter flyter ut i hovedgallegangen, på undersiden av leveren, som leder gallesyren i retning tolvfingertarmen. Før den tømmes dit når gallen galleblæren, som ligger på undersiden av leveren og er tilkoblet hovedgallegangen. Der lagres den for en stund og blir konsentrert, til den tømmer seg i tolvfingertarmen.

Annet

Giftstoffene og avfallsstoffene som leveren skiller ut kan enten gå tilbake til blodet og skilles ut via nyrene som urin, eller de kan gå over i gallen og skilles ut med avføringen. 
Leveren er også unik på grunn av sin evne til å lege seg selv (ingen andre indre menneskeorganer klarer dette). Bare 25 prosent av leveren trenger å være intakt for at den kan klare å vokse ut til normal størrelse igjen.
North Charleston

North Charleston er en by i Charleston og Dorchester fylker i delstaten Sør-Carolina i USA med 91 400 innbyggere (2006). North Charleston er sete for Charleston Southern University og Trident Technical College. Også College of Charleston har et campusområde i byen.
Charleston internasjonale lufthavn, samlokalisert med Charleston Air Force Base, en av det amerikanske flyvåpenets flystasjoner, ligger i North Charleston.
Dubnium

Historie

Dubnium er oppkalt etter den russiske byen Dubna. Dubnium ble rapportert framstilt i 1967 ved Det forente instituttet for kjerneforskning i Dubna. Forskerne der hadde ved å bombardere ²⁴³Am (americium) med ²²Ne (neon), framstilt noen få atomer med ²⁶⁰Db og ²⁶¹Db. Forskere ved Berkeley-universitetet i California kunne i april 1970 bekrefte eksistensen av grunnstoff 105.
Det amerikanske forskerteamet framstilte grunnstoffet ved å bombardere americium med nitrogenkjerner i en partikkelakselerator, med ²⁶⁰Db (halveringstid på 1,6 sekund) som resultat.
Forskere fra Berkeley-universitetet forsøkte senere med mer sofistikerte metoder å bekrefte de sovjetiske funnene man hadde i forbindelse med grunnstoffet. De foreslo at grunnstoffet skulle hete hahnium (Ha), etter den tyske vitenskapsmannen Otto Hahn. Amerikanske og vesteuropeiske forskere brukte dette navnet konsekvent.
En navnekontrovers angående navnsetting var i gang, og russiske forskere protesterte på navnet. The International Union of Pure and Applied Chemistry (IUPAC) gav grunnstoff 105 navnet unnilpentium, etter de latinske ordene for 1, 0 og 5, som en midlertidig løsning. I 1997 kom de imidlertid til enighet, og grunnstoffet fikk sitt nåværende navn etter byen der Det forente instituttet for kjerneforskning ligger. De tidligere navnene på grunnstoffet inkluderer hahnium, joliotium, nielsbohrium, og eka-tantal.

Egenskaper

Dubnium er et kunstig fremstilt, meget radioaktivt transisjonsmetall. Dubnium er det andre av de transaktinide grunnstoffene, og man tror det har egenskaper som ligner på de tantal har.

Isotoper

Dubnium har ingen kjente stabile isotoper. 13 isotoper er kjent hittil, og de mest stabile er ²⁶⁸Db med halveringstid 16 timer, og ²⁶⁷Db med halveringstid 73 minutter. Alle de resterende isotopene har halveringstider kortere enn 1 minutt og de fleste kortere enn 10 sekunder. De fleste isotopene kan nedbrytes ved spontan kjernespalting (fisjon).
Den relativt høye stabiliteten sammenlignet med naboer i det periodiske system, er et bevis på at man ved å endre antall nøytroner i atomkjernen, også kan endre atomkjernens stabilitet.
CAS-nummer: 53850-35-4

Forekomst

Dubnium forekommer ikke naturlig, men framstilles i laboratorier.

Anvendelse

Dubnium har per i dag ingen anvendelse, bortsett fra i forskningssammenheng.
Syltefjorden (Båtsfjord)

Syltefjorden er en fjord på østsiden av Varangerhalvøya i Båtsfjord kommune i Finnmark. Fjorden har innløp mellom Syltefjordstauran i nord og Svartneset i sør og strekker seg 16 kilometer sørvestover til gården Vesterelv i enden av fjorden.
Like ved Syltefjordstauran ligger den vide vågen Syltefjord-Sandfjorden og den fraflyttede grenda Ytre Syltefjord. På nordsiden av fjorden strekker Nordfjorden seg langs nordsida av Hamnesodden og inn til bygden Nordfjord. På sørsiden av Hamnesodden ligger gården Hamna.
Den danske Kunstforening

Kunstforeningen er en kunstforening som ble stiftet i 1825 etter initiativ av blant andre  Christoffer Wilhelm Eckersberg, J.L. Lund og N.L. Høyen.
Formålet med foreningen var å spre kunnskap om kunst ut til befolkningen og skape et bindeledd mellom Kunstakademiet og publikum. Man hadde som mål å skape debatt, sette kunst på dagsordenen og støtte kunstnerne. Det siste ble gjort ved at foreningen kjøpte inn mellom 20 og 30 kunstverk i året samt at den skrev ut konkurranser med ulike temaer. En del av maleriene ble loddet ut blant medlemmene av kunstforeningen.
Flere av malerne som ikke hadde deltatt i Kunstakademiets gullmedaljekonkurranser ble i stedet med i konkurranser utlyst av Kunstforeningen. Pengepremiene var mye høyere enn de Kunstakademiet opererte med; 200-300 riksdaler mot akademiets 30-50.
Kunstforeningen eksisterer den dag i dag og er en sentral formidler av nasjonal og internasjonal kunst i Danmark. Foreningen har holdt til på Gammel Strand i København siden 1952, i en bygning tegnet av arkitekt Philip de Lange.Bygningen er fredet
Huequenia

Utseende

Nokså små, avlange, lysbrune trebukker. Oversiden er fint hårete. Antennene er tynne og litt lengre enn kroppen. Pronotum er tønneformet, lengre enn bredt. Dekkvingene er smale og jevnbrede, fint punkterte. Beina har klubbeformede baklår.

Utbredelse

Artene lever i Chile.
Sonic Brew

Bakgrunn

Det ble en lang forsinkelse før den ble sluppet utenfor Japan, fordi tromme- og vokalsporet havnet for langt i bakgrunnen av miksen på noen av sporene mot slutten av platen. Det ble kollektivt besluttet å remikse den for den amerikanske utgivelsen. På grunn av forsinkelsen, besluttet Wylde og trommeslager Phil Ondich å gi USA et ekstra bonusspor, og gikk dermed i studio i California og spilte inn aggressive «Lost My Better Half». Denne innspillingen ga antakelig Wylde inspirasjon til å satse på en tyngre retning for bandets musikk senere. Sonic Brew ble endelig sluppet den 4. mai 1999 med et standard glans-trykt hefte. Tidlige eksemplarer kom pakket med et gratis Zakk Wylde gitarplekter.
Deretter klaget whiskyprodusenten Johnnie Walker på at albumet var designet for å se ut som en flaske Johnnie Walker Black Label whisky. Bandet bestemte seg for at senere utgivelser av albumet skulle utgis med et annet albumcover; bandets skalle-logo. Som bonus for fans som ønsket å kjøpe denne tredje versjon av albumet, spilte de inn nok et bonusspor. Wylde, Ondich, og Mike Inez fra Alice in Chains (som sammen Wylde hadde hjulpet å skrive den opprinnelige versjonen) spilte inn en coverversjon av Ozzys «No More Tears».
«Bored To Tears», «Born To Lose» og «No More Tears» ble utgitt som singler, men ingen videoer ble spilt inn.

Noter

Sangen «Mother Mary» begynte som en uutgitt Pride & Glory-demo, en liveversjon som ble frmført under Pride & Glorys konsert under Donington Monsters of Rock Festival i 1994. Black Label Society-versjonen er nesten helt forskjellig både musikalsk og tekstmessig, men begge inneholder de samme grunnleggende elementene av refrenget.
Liernett

Liernett var en uavhengig nettavis som ble utgitt av selskapet Liernett DA i Lier i Buskerud. Liernett DA var privateid og ble stiftet i 2002. Redaktør for Liernett var Svend Asbjørn Sylling.
Avisen fokuserte blant annet på kultur, idrett og friluftsliv i Lier kommune. Liernett hadde egne mobilsider, hvor alle publiserte artikler lå fritt tilgjengelig. Nettavisen hadde også et eget nettsamfunn, Aktiv Liernett.

Ukens petit

Liernett hadde ukentlig siden høsten 2005 Ukens petit. De faste petitskribentene bestod av blant andre Liers ordfører og flere andre lokale kulturpersonligheter. Bak Ukens petit stodliunger i alderen 22 til 73 år.

Månedens blomst

Fra og med 2007 hadde Liernett delt ut Månedens blomst til en enkeltperson eller en organisasjon som hadde utmerket seg og gjort en god innsats for lokalmiljøet. Liernett ble avviklet 31.12.2012.
Caymanøyene

Befolkning

Ved folketellingen i 2010 hadde Caymanøyene en befolkning på 55 456. Folketallet har økt. I 1970 bodde det 
10 068 på øyene. 
De fleste bor på øya Grand Cayman. 51 % av innbyggerne bodde i 2010 i distriktet George  Town, mens 20,4 % bodde i West Bay, 19,2 % i Bodden Town, 2,7 % bor i North Side og 2,6 % i East End. De to andre øyene, Cayman Brac og Little  Cayman, hadde i 2010 til sammen 2 296 innbyggere, tilsvarende 4,2 % av befolkningen.

Avkolonisering

Caymanøyene står på FNs liste over ikke-selvstyrte områder.
FNs spesialkomité for avkolonisering overvåker implementeringen av Erklæringen om uavhengighet for koloniland og -folk og følger den politiske utviklingen i Caymanøyene. Storbritannia er som administrasjonsmakt forpliktet til å rapportere til avkoloniseringskomiteen. Storbritannia argumenterte i 2012 for at FNs spesialkomité for avkolonisering ikke lenger fylte noen relevant rolle for de britiske oversjøiske territoriene, som den britiske regjeringen viser til har indre selvstyre og burde vært fjernet fra listen over ikke-selvstyrte områder. Samtidig anerkjente Storbritannia territorienes rett til selv å bestemme sin framtid. Regjeringssjefene i de britiske oversjøiske territoriene ble i desember 2012 enig om en felleserklæring som ba avkoloniseringskomiteen stryke de territoriene som ønsket det av listen over ikke-selvstyrte områder. 
Generalsekretær Ban Ki-moon bekreftet i august 2013 FNs forpliktelse til arbeidet med å få slutt på kolonialisme og tok til orde for uavhengighet for de gjenværende ikke-selvstyrte områdene. Samtidig anerkjente han at folket i de ikke-selvstyrte områdene ikke nødvendigvis ønsker uavhengighet, men la vekt på at de må få et valg. FN anser retten til selvstyre folket i et område som Caymanøyene har for å være oppfylt dersom folket fritt kan velge mellom tre alternativer: 1) bli en selvstendig stat, 2) bli en assosiert stat i tilknytning til en annen uavhengig stat, eller 3) bli helt integrert i en annen uavhengig stat.
BroBizz

PayByPlate

Den 21. mars 2018 innfører BroBizz A/S automatisk skiltgjenkjennelse, og det blir mulig å bruke registreringsskiltet til identifisering. Med PayByPlate får man tilgang til de samme fordelene som med en BroBizz transponder. I første omgang kan produktet utelukkende brukes på Storebæltsbroen.
PayByPlate tilbys danskregistrerte biler under 3500 kg med vanlige registreringsskilt.
Via Flaminia

Via Flaminia er en romervei som ble anlagt i år 220 f.Kr. for å knytte Roma til Italias adriatiske kyst ved Ariminum, Rimini, og var den viktigste vei som gikk nordover i romerrikets tid.

Strekning

Via Flaminia utgikk fra Roma og fulgte elven Tiberens dalgang oppstrøms til Appenninene. Der krysset veien Scheggiapasset og elven Metauros dalgang. På vei passerte den blant annet Fano og Pesaro innen den sluttet i Ariminum.

Historie

Vienn ble bygd av den romerske censoren Gaius Flaminius. Det ble foretatt mange forandringer og forbedringer på veien i keisertiden. Da keiser Augustus påbegynte en allmen opprustning av veiene i Italia, til hvilket han tilsatte blanr andre senatorer som prosjektledere, reserverte han Via Flaminia for seg selv og lot gjenoppbygge alle broer, foruten Pons Mulvius, som krysset Tiberen tre kilometer (2 mil) nord for Roma (bygd av Marcus Aemilius Scaurus år 109 f.Kr.) og en ukjent bro ved navn Pons Minucius. Store triumfbuer ble reist til hans ære, og ved Ariminium er de fortsatt bevarte. Vespasian bygget en ny tunnel gjennom fjellpasset Intercisa år 77, og Trajan, som inskripsjoner viser, reparerte mange broer langs veien. Veien fikk stor betydning for de byer de og områder som den passerte, ikke minst for Ager Gallicus.
I middelalderen var veien kjent som Ravennaveien, ettersom den gikk mot den da viktige byen Ravenna. Ravennas betydning gikk det tilbake med i lombardperioden og veien forfalt, med veien ble delvis ombygd i renessansen. Som SS 3 (Strada Stratale) fortsetter denne vei å være en hovedvei mellom Roma og den adriatiske kyst.

Betydning

Veien var viktig av to grunner: I perioden da Romerriket vokste mest, 300-tallet f.Kr. og 200-tallet f.Kr., ble Via Flaminia, sammen med den billigere sjøveien, en av de viktigste ferdselsårer i riket ved at den kunne føre hvete fra Posletten til Roma og det sentrale Italia. Den andre grunnen var den militære betydning. Via Flaminia var hovedveien til hjertet av Italia: den var ikke bare blitt tatt av Julius Cæsar i sin tid, men senere av forskjellige barbarhærer, bysantinske generaler, et cetera. Mange store slag ble utkjempet i nærheten av Via Flaminia, som slaget ved Sentinum (nær dagens Sassoferatto) og nær Tadinum (dagens Gualdo Tadino). 
I tidlig middelalder kom veien under Østroms kontroll.